Diari Oficial de la Generalitat Valenciana


Sumari del DOGV 7434, del 31-12-2014 (2014/11837)

RESOLUCIÓ de 22 de desembre de 2014, del director general de Transports i Logística, per la qual s'aclarixen determinats supòsits de l'Orde 23/2013, de 20 de desembre, de la Conselleria d'Infraestructures, Territori i Medi Ambient, per la qual es modifiquen les tarifes dels servicis de transport públic de viatgers en vehicles automòbils de menys de nou places, de l'àrea de prestació conjunta de València.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7434

Data del DOGV
:   31-12-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/11855


Data del document
:   22-12-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Anàlisi jurídica

 Descriptors 

:   * València
    * transport públic
    * legislació
    * preu del transport
    * llista de preus
    * transport de viatgers

RESOLUCIÓ de 22 de desembre de 2014, del director general de Transports i Logística, per la qual s'aclarixen determinats supòsits de l'Orde 23/2013, de 20 de desembre, de la Conselleria d'Infraestructures, Territori i Medi Ambient, per la qual es modifiquen les tarifes dels servicis de transport públic de viatgers en vehicles automòbils de menys de nou places, de l'àrea de prestació conjunta de València. [2014/11366]  
L'Orde 23/2013, de 20 de desembre, de la Conselleria d'Infraestructures, Territori i Medi Ambient, per la qual es modifiquen les tarifes dels servicis de transport públic de viatgers en vehicles automòbils de menys de nou places de l'àrea de prestació conjunta de València, va establir noves tarifes.  
Complit quasi un any de vigència de l'orde no hi ha justificació per a la modificació de les tarifes vigents per no haver-se produït un increment en l'índex de preus al consum, o en els costos directes o indirectes del taxi que en justifiquen una modificació. No obstant això, es fa necessari aclarir alguns punts regulats en l'esmentada orde que contribuïsquen al seu compliment estricte.  
Per això, i en aplicació de la disposició final primera de l'Orde 23/2013, del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, i a proposta del subdirector general de Planificació, Logística i Seguretat, resolc:  
  
Primer  
D'acord amb el que disposa l'article 5 de l'Orde 23/2013, més amunt esmentada, i en l'Orde 24/2013, de 20 de desembre, de la Conselleria d'Infraestructures, Territori i Medi Ambient, per la qual s'actualitzen les tarifes dels servicis interurbans de transport públic discrecional de viatgers en automòbils de turisme a la Comunitat Valenciana i s'establixen tarifes per als municipis de menys de 20.000 habitants no inclosos en àrees de prestació conjunta, l'aplicació de les tarifes interurbanes es farà coincidir amb l'eixida de l'àrea de prestació conjunta de València, i caldrà procedir al canvi de tarifa en el taxímetre en el precís moment en què s'abandone l'àrea.  
  
Segon  
A fi de millorar els comportaments anormals detectats en el funcionament i aplicació de les tarifes autoritzades per les ordes esmentades, només es podran cobrar suplements i tarifes fixes en aquells supòsits per als quals estes ordes ho prevegen, de tal manera que:  
- La tarifa fixa regulada en l'article 7 de l'Orde 23/2013, es percebrà únicament en els trajectes amb origen en l'aeroport de Manises i destinació a la ciutat de València, segons les zones determinades en la disposició. A este efecte, s'entendrà per nucli urbà de València, l'àrea al nord de la V-30. En cap cas es percebrà suplement o quantitat per cap altre concepte quan s'haja d'aplicar la tarifa fixa.  
- En cap supòsit es podran sumar més d'un suplement. Els suplements només es podran introduir en el taxímetre en el moment de l'inici del viatge en el lloc d'origen i abans de posar el vehicle en moviment, i no serà possible fer-ho després.  
  
Tercer  
Podran dirigir-se peticions a la Direcció General de Transports i Logística, per part d'entitats de la Comunitat Valenciana amb personalitat jurídica pròpia, vinculades al taxi, amb propostes concretes en relació amb ofertes de servicis per a esdeveniments o circumstàncies determinats. Estes propostes seran sotmeses a estudi i informe del Consell del Taxi de la Comunitat Valenciana, que definirà, en cas de considerar procedent la proposta, la tramitació necessària i les condicions d'aplicació.  
  
  
Contra la present resolució, que no posa fi a la via administrativa, es podrà interposar un recurs administratiu davant del secretari autonòmic d'Infraestructures, Territori i Medi Ambient, dins del termini d'un mes comptat a partir de l'endemà al de la seua publicació en el Diari Oficial de la Comunitat Valenciana, de conformitat amb el que establix l'article 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú. Tot això sense perjuí que es presente qualsevol altra acció o recurs que s'estime pertinent.  
  
València, 22 de desembre de 2014.- El director general de Transports i Logística: Carlos Javier Eleno Carretero.